钦定古今图书集成/明伦汇编/交谊典/第041卷 > 礼记 > 《答宗钦书》北魏·高允
## 钦定古今图书集成/明伦汇编/交谊典/第041卷 > 礼记 > 《答宗钦书》北魏·高允

顷因行李，承足下高问，延伫之劳，为日久矣。王途一
启，得叙其怀，欣于相遇，情无有已。足下兼爱为心，每
能存顾，养之以风味，惠之以德音，执翫反复，铭于心
抱。吾少乏寻常之操，长无老成之致，凭赖贤圣以自
充勉，而来喻褒饰，有过其分。既承雅赠，即应有答，但
唱高则难和，理深则难酬，所以留连日月，以至于今。
今往诗一篇，诚不足标明来旨，且表以心。幸恕其鄙
滞，领其至意。